અમદાવાદ: આંગણવાડી બહેનો તેમજ આશા વર્કરોની માગણીઓ અને સમસ્યાઓના નિરાકરણ માટે સરકાર વિરોધી રેલીના પગલે આજે રાજ્યમાં ઠેરઠેર વિરોધ પ્રદર્શન કરવામાં આવ્યું હતું. વહેલી સવારથી ગાંધીનગર, પાલનપુર, રાજકોટ સહિત વિવિધ જગ્યાએ સંખ્યાબંધ મહિલાઓની અટકાયત કરવામાં આવી હતી. લઘુતમ વેતન તથા નિવૃત્ત વયમર્યાદા અને બહેનોને કાયમી કરવાની માગ સાથે ગુજરાતમાં ઠેર ઠેર વિરોધ પ્રદર્શન કરવામાં આવ્યું હતું. ગાંધીનગર અને આસપાસની આંગણવાડીઓમાં ફરજ બજાવતા કર્મચારીઓ વિધાનસભા ખાતે દેખાવો કરવાના હતા, જોકે પોલીસે તેમની અટકાયત કરી હતી.